សង្គម​ស៊ីវិល​​ជំរុញ​ឲ្យ​ផ្តល់​ទំនុក​ចិត្ត​លើ​វ៉ាក់សាំង ខណៈ​នាយក​រដ្ឋមន្រ្តី​ព្រមាន​មន្រ្តី​រាជការ​ដែល​មិន​ចាក់​វ៉ាក់​សាំង​អាច​បាត់​បង់​ការងារ
តំណាង​អង្គការ​សង្គម​ស៊ីវិល​​គាំទ្រ​យន្តការ​ចាក់​វ៉ាក់សាំង​ក្រោម​រូបភាព​ស្ម័គ្រចិត្ត ហើយ​ជំរុញ​ឲ្យ​មាន​ការ​ផ្តល់​ព័ត៌មាន​និង​ទំនុកចិត្ត​ពេញ​លេញ​មក​លើ​វ៉ាក់សាំង​បង្ការ​ជំងឺ​កូវីដ​១៩។ 
ភ្នំពេញ — តំណាងអង្គការសង្គមស៊ីវិលនៅកម្ពុជាបានបង្ហាញការគាំទ្រយន្តការចាក់វ៉ាក់សាំងបង្ការជំងឺកូវីដ១៩ ក្រោមគោលការណ៍ស្ម័គ្រចិត្តនិងអំពាវនាវឲ្យមានការផ្តល់ព័ត៌មានគ្រប់ជ្រុងជ្រោយ ទាក់ទិននឹងគុណភាពវ៉ាក់សាំង។ ការលើកឡើងនេះ ខណៈលោកនាយករដ្ឋមន្រ្តី ហ៊ុន សែន កាលពីយប់ថ្ងៃអង្គារ បានលើកឡើងថាមន្រ្តីរាជការនិងកងកម្លាំងដែលជាក្រុមអាទិភាពមិនទៅចាក់វ៉ាក់សាំងនឹងប្រឈមនឹងបាត់បង់ការងារ។ នេះបើយោងទៅតាមការលើកឡើងរបស់លោកនាយករដ្ឋមន្រ្តី ហ៊ុន សែននៅក្នុងសារជាសំឡេងផ្សព្វផ្សាយតាមទំព័រហ្វេសប៊ុកផ្លូវការរបស់លោក។ លោក ហ៊ុន សែន បានសង្កត់ធ្ងន់ថា មន្រ្តីដែលគេចវេះពីការចាក់វ៉ាក់សាំងអាចប្រឈមនឹងការបាត់បង់ការងារ។ លោកថ្លែងថា៖ «យើងគ្មានការចាំបាច់ធ្វើការរើសអើងរវាងគ្នានិងគ្នាទេ។ ក៏ប៉ុន្តែ ការរើសអើងរបស់យើងគឺធ្វើចំពោះកូវីដ១៩តែប៉ុណ្ណោះ។ ដូច្នេះ បុគ្គលដែលមិនបានទទួលវ៉ាក់សាំង ជាបុគ្គលដែលងាយទទួលកូវីដ១៩។ ដូច្នេះច្បាស់ជាយើងរើសអើងជាមួយកូវីដ១៩ ឯណោះទៅវិញទេ។ ដូច្នេះហើយខ្ញុំសូមអំពាវនាវហើយសុំបញ្ជាក់ឲ្យបានច្បាស់ថា អ្នកដែលមានចេតនាគេចវេះមិនទទួលវ៉ាក់សាំង គឺជាអ្នកនឹងងាយបាត់បង់ការងារធ្វើ ទាំងក្នុងកងកម្លាំងប្រដាប់អាវុធ ទាំងក្នុងមន្រ្តីរាជការស៊ីវិល ទាំងនៅថ្នាក់ជាតិនិងថ្នាក់ក្រោមជាតិ ទាំងមន្រ្តីជាប់កិច្ចសន្យា»។ លោកស្រី ចក់ សុភាព នាយិកាមជ្ឈមណ្ឌលសិទ្ធិមនុស្សកម្ពុជា (CCHR) បានគាំទ្រការចាក់វ៉ាក់សាំងដោយការស្ម័គ្រចិត្តពីប្រជាពលរដ្ឋ ក្រោមគោលការណ៍របស់អង្គការសុខភាពពិភពលោក(WHO) ដោយមិនស្ថិតនៅក្រោមរូបភាពបង្ខិតបង្ខំណាមួយ។ លោកស្រីប្រាប់ VOA នៅថ្ងៃពុធនេះថា៖ «សំខាន់បំផុតយើងផ្តោតទៅលើការណែនាំរបស់អង្គការសុខភាពពិភពលោក ដែលអះអាងថា ការចាក់វ៉ាក់សាំងនេះជាជម្រើសស្ម័គ្រចិត្តរបស់ពលរដ្ឋ មិនមែនជាការដាច់ខាតដែលរដ្ឋត្រូវតម្រូវនៅក្នុងការចាក់វ៉ាក់សាំងនោះទេ។ អញ្ចឹងនេះជាគោលការណ៍សំខាន់បំផុតដែលយើងគួរអនុលោមតាម»។ លោកស្រីបន្តថា តាំងពីដើមឡើយ ក្នុងប្រទេសកម្ពុជា មានបញ្ហាទាក់ទងនឹងជំនឿទុកចិត្តពីសាធារណជនលើគុណភាពនិងប្រសិទ្ធភាពរបស់វ៉ាក់សាំង។ លោកស្រីស្នើឲ្យមានការអប់រំបន្ថែមទៅដល់ពលរដ្ឋពីសារៈសំខាន់នៃការចាក់វ៉ាក់សាំង ក៏ដូចជាការផ្តល់ព័ត៌មានឲ្យគ្រប់ជ្រុងជ្រោយ។ ប្រទេសកម្ពុជាកំពុងប្រើប្រាស់វ៉ាក់សាំងចំនួន ៣ប្រភេទ គឺវ៉ាក់សាំងស៊ីណូហ្វាម (Sinopharm) ផលិតដោយរដ្ឋចិន វ៉ាក់សាំងស៊ីណូវ៉ាក់ (Sinovac) ផលិតដោយក្រុមហ៊ុននៅប្រទេសចិន និងវ៉ាក់សាំងអាស្រ្តាហ្សេនីកា (AstraZeneca) របស់យន្តការអង្គការសុខភាពពិភពលោក (WHO)។ ប៉ុន្តែកន្លងទៅ ប្រជាពលរដ្ឋខ្លះមានភាពស្ទាក់ស្ទើរក្នុងការចាក់វ៉ាក់សាំង ដែលជាជំនួយរបស់រដ្ឋាភិបាលចិន និងវ៉ាក់សាំងដែលកម្ពុជាទិញពីក្រុមហ៊ុនចិន។ ភាពស្ទាក់ស្ទើរនេះ គឺដោយសារវ៉ាក់សាំងទាំងនោះមិនទាន់ត្រូវបានទទួលស្គាល់ជាផ្លូវការពីអង្គការសុខភាពពិភពលោក។ លោកនាយករដ្ឋមន្រ្តី ហ៊ុន សែន ពីដើមឡើយ បានប្រកាសថា លោកនឹងចាក់វ៉ាក់សាំងស៊ីណូហ្វាមដែលជាជំនួយមនុស្សធម៌របស់ចិនមកកម្ពុជាលើកដំបូង។ ប៉ុន្តែក្រោយមក លោកបានដូរចិត្តវិញ ដោយចាក់វ៉ាក់សាំងអាស្រ្តាហ្សេនីកា ក្រោមហេតុផលថា លោកមានអាយុលើស ៦០ ឆ្នាំ ហើយមិនអាចចាក់វ៉ាក់សាំងរបស់ចិនបាន។ លោក ប៉ិច ពិសី នាយកអង្គការតម្លាភាពកម្ពុជា បានថ្លែងប្រាប់ VOA ថា លោកគាំទ្រសំណើរបស់លោកនាយករដ្ឋមន្រ្តីហ៊ុន សែន សុំកុំឲ្យមានការរើសអើងក្នុងចំណោមអ្នកបានចាក់វ៉ាក់សាំងនិងអ្នកមិនបានចាក់។ ប៉ុន្តែលោកជំរុញថា ការចាក់វ៉ាក់សាំងគួរតែឈរលើគោលការណ៍ស្ម័គ្រនិងសិទ្ធិបុគ្គលក្នុងការធ្វើការសម្រេចចំពោះសុខភាពរបស់ខ្លួន។ លោកបានថ្លែងថា៖ «ការចាក់វ៉ាក់សាំងជាគោលការណ៍សាកល ហើយជាការអនុវត្តសិទ្ធិមូលដ្ឋានហ្នឹងគឺគេមិនជំរុញឲ្យមានការបង្ខិតបង្ខំក្នុងការចាក់វ៉ាក់សាំងទេ។ ការចាក់វ៉ាក់សាំងគួរធ្វើឡើងដោយការស្ម័គ្រចិត្ត ហើយសិទ្ធិនៃការការពារសិទ្ធិនៃការថែរក្សាសុខភាពបុគ្គលហ្នឹងគួរតែប្រគល់ឲ្យបុគ្គលមួយរូបៗហ្នឹងជាអ្នកសម្រេច»។ លោកបណ្ឌិតអៀ សុផល សាស្ត្រាចារ្យជំនាញការទូតនៅមហាវិទ្យាល័យ Occidental សហរដ្ឋអាមេរិក ប្រាប់ VOA តាមសារអ៊ីមែលនៅថ្ងៃពុធនេះ ថា៖ «ជារឿងត្រឹមត្រូវនៅក្នុងការចោទសួរថាអ្វីមួយ[វ៉ាក់សាំង] មានប្រសិទ្ធភាពឬយ៉ាងណា ហើយមានសុវត្ថិភាពកម្រិតណា។ សូម្បីតែវ៉ាក់សាំង AstraZeneca ក៏ត្រូវបានផ្អាកម្តងហើយម្តងទៀត នៅអឺរ៉ុបនិងអាហ្រ្វិកខាងត្បូងផងដែរ។ ប្រសិទ្ធភាពវ៉ាក់សាំងជារឿងមួយ។ ចំណែកឯសុវត្ថិភាពវ៉ាក់សាំងជារឿងមួយទៀត។ នៅចុងបញ្ចប់ សូមចងចាំថានេះ គឺពាក់ព័ន្ធនឹងសិទ្ធិមនុស្ស។ គ្មាននរណាម្នាក់គួរតែត្រូវបង្ខំឲ្យចាក់វ៉ាក់សាំងនោះទេ»។ លោក ផៃ ស៊ីផាន អ្នកនាំពាក្យទីស្តីការគណៈរដ្ឋមន្រ្តី ថ្លែងថា ការចាក់វ៉ាក់សាំងបង្ការជំងឺកូវីដ១៩ គឺជា «កាតព្វកិច្ច» មួយនៅក្នុងការរួមចំណែកទប់ស្កាត់ការរាតត្បាតជំងឺកូវីដ១៩ ទាំងនៅកម្ពុជានិងនៅលើពិភពលោក ហើយការចាក់វ៉ាក់សាំងមិនពាក់ព័ន្ធនឹងនយោបាយនោះទេ។ លោកបញ្ជាក់ថា៖ «នៅក្នុងតំបន់ដទៃទៀតនៅលើពិភពលោកក៏គេប្រើដែរ។ អាហ្នឹងយ៉ាងម៉េច។ អាវ៉ាក់សាំងហ្នឹងមិនមែនស្ថិតនៅក្នុងនិន្នាការនយោបាយទេណា។ អ្នកលើកឡើងមកហ្នឹងនៅក្នុងនិន្នាការនយោបាយទេ។ ប៉ុន្តែវ៉ាក់សាំងហ្នឹងជាកាតព្វកិច្ច ដែលយើងស្ថិតនៅក្នុងសមរភូមិប្រឆាំងនឹងកូវីដ។ សមរភូមិប្រឆាំងកូវីដ១៩ហ្នឹង ដើម្បីផលប្រយោជន៍ជីវិតយើងទាំងអស់គ្នា។ ក៏ប៉ុន្តែអ្នកអត់ចង់ចាក់ហ្នឹងបើសិនជាចម្លងគេ យើងមើលក្នុងច្បាប់របស់យើងនាំជំងឺហ្នឹងឆ្លងទៅគេអាហ្នឹងយល់ឃើញយ៉ាងម៉េច?»។ លោក ផៃ ស៊ីផាន ក៏បានច្រានចោលនូវការលើកឡើងរបស់អង្គការសង្គមស៊ីវិល ថា៖ «បើយើងនិយាយពីរឿងសេរីភាពសេរីភាពទាំងអស់មានដែនកំណត់។ ហើយសេរីភាពទាំងអស់ទៅតាមសត្យានុម័តទៅតាមច្បាប់ដែរ។ ត្រូវគោរពសេរីភាពអ្នកដទៃ។ សុំប្រាប់សង្គមស៊ីវិល សុំប្រាប់អ្នកដទៃទៀតទៅ កុំយកពាក្យ«សេរីភាព»មកធ្វើឲ្យប្រជាជាតិនេះស្ថិតនៅក្នុងភាពលំបាកងាប់គរជើងលើគ្នា»។ គួរបញ្ជាក់ថាកាលពីដើមខែមីនា លោកនាយករដ្ឋមន្រ្តី ហ៊ុន សែន បានថ្លែងការពារគុណភាពវ៉ាក់សាំងរបស់ប្រទេសចិន ឈ្មោះស៊ីណូហ្វាម នៅថ្ងៃដែលលោកចាក់វ៉ាក់សាំង AstraZeneca ដែលទទួលស្គាល់ដោយអង្គការសុខភាពពិភពលោក។ លោកថា វ៉ាក់សាំងបង្ការជំងឺកូវីដ១៩ ជាបញ្ហាទាក់ទិននឹង«វេជ្ជសាស្រ្តបច្ចេកទេស» មិនមែនជាបញ្ហានយោបាយនោះទេ។ លោកបន្តថា វ៉ាក់សាំងបង្ការជំងឺកូវីដ១៩ ក៏ខ្វះខាត មិនមែនមានលក់ជាទូទៅនៅលើទីផ្សារទេ៕